Götze må stå over Champions League-finalen
- Finalen var mitt store mål, og jeg har de siste ukene kjempet hardt for å rekke den. Derfor er jeg ufattelig lei meg for at jeg ikke kan hjelpe lagkameratene mine i denne viktige kampen, sier Götze til Dortmunds hjemmeside. 20-åringen pådro seg en lårskade i semifinalen mot Real Madrid, og forsøkte seg på fellestrening i går. Det førte med seg et tilbakeslag, som nå gjør at playmakeren ikke får den avskjeden med Dortmund han hadde håpet på før sommerens overgang til nettopp Bayern München. - Jeg har full tiltro til laget vart, og blir selvfølgelig med til London for å bruke alle krefter på å støtte gutta, sier han. Han er imidlertid ikke den eneste skadebekymringen for trener Jürgen Klopp foran lørdagens finale på Wembley. Også midtstopper Mats Hummels er i tidsnød på grunn av en vond ankel. Han forsikrer imidlertid om at han skal bli frisk i tide. - Det er ingenting som er revet av, så det er ikke så ille som først fryktet. Jeg er trygg på at jeg skal bli klar i tide til finalen, sier Hummels, ifølge Bild.
Mario Götze (20) skulle avslutte Dortmund-karrieren med Champions League-finale mot sin framtidige arbeidsgiver Bayern München. Nå tvinger en skade ham til å se kampen fra tribuneplass.